بنګله دېش له مالیزیا شړل شوي روهنګیايي مسلمانان کمپونو کې مېشت کړل
په بنګله دېش کې چارواکو لسګونه هغه روهنګیايي مسلمانان په کمپونو کې ځای په ځای کړل چې مالیزیا ورته خپل هېواد ته د ننوتلو اجازه نه وه ورکړې او بېرته ستانه کړي وو.
د بنګله دېش چارواکي وايي‌ له مالیزیا څخه په ستنول شویو روهنګیایانو کې ۱۵ ښځې او شپږ ماشومان شامل دي. ویل کیږي چې دوی د هغو ۵۰۰ کسانو له ډلې څخه دي چې څو ورځې یې په سمندر کې د کب نیونې په یوې کښتۍ کې تېرې کړې وې. دوی هڅه کوله چې مالیزیا ته ځانونه ورسوي خو د مالیزیا حکومت د کرونا له کبله سخت قیودات لګولي او هغوی له نیول کېدو وروسته بېرته ستانه کړي او شړلي دي. د بنګله دېش حکومت د میانمار ۱۰۰زره روهنګیايي‌ مسلمانانو ته د بهسن چاهار په سیمه کې کمپونه جوړ کړي دي. بنګله دېش څو کاله مخکې په جنوب د کاکس بازار په سیمه کې هم د روهنګیایانو لپاره لوی کمپونو جوړ کړل. چارواکي وایي د کاکس بازار په کمپ کې تقریبآ ۷۰۰زره روهنګیايي کډوال ژوند کوي چې په میانمار کې د پوځ د ظالمانه عملیاتو څخه تښتېدلي‌ دي. د میانمار پوځ په ۲۰۱۷ کې د ترهګرو د ځپلو په نامه د روهنګیا مسلمانانو په ضد عملیات پيل کړل. ملګري‌ ملتونه دا عملیات نژادي بولي او وايي‌ چې د میانمار پوځ په کې د روهنګیا مسلمانانو د نسل ختمول غواړي. په دغو عملیاتو کې په روهنګیایانو باندې د جنسي تېري، وژنو او د هغوی د کورونو د سوځولو پېښې شاملې دي. د روهنګیا مسلمانان له څو نسلونو راپدېخوا په میانمار کې ژوند کوي، خو بودایان چې په میانمار کې اکثریت دي روهنګیایان د میانمار اوسېدونکي نه ګڼي. بنګله دېش ته له رسېدو وروسته زرګونو روهنګیایانو هڅه کړې چې مالیزیا او تایلنډ ته ولاړ شي.